Hlbinove Kršteňany

Súťažný poriadok VIII. ročníka regionálnej súťaže v umeleckom prednese poézie

1. Poslanie
Hlbinove Kršteňany je  regionálna súťaž v umeleckom prednese poézie, ktorá súťažnou formou prispieva k rozvoju slovenského amatérskeho prednesu, poskytuje priestor pre vzájomnú konfrontáciu, má ambície objavovať a usmerňovať odborný rast mladých recitátorských talentov. 			
Popularizuje najmä tvorbu  básnika Slovenskej katolíckej moderny Pavla Gašparoviča Hlbinu, slovenskú duchovnú poéziu, ako aj básnickú tvorbu ostatných slovenských autorov.
2. Organizátori
Obec Veľké Kršteňany
Miestny odbor Matice slovenskej Partizánske
Regionálne kultúrne centrum v Prievidzi 

3. Podmienky súťaže
1.	Súťaž má regionálny charakter.
2.	Súťaž je jednostupňová a koná sa vo Veľkých Kršteňanoch – v rodisku básnika.
3.	Súťaží sa v 4 kategóriách:
•	 I. kategória: 2. - 4. ročník základnej školy,
•	 II. kategória: 5. - 7. ročník základnej školy,
•	 III. kategória: 8. - 9. ročník základnej školy,
•	 IV. kategória: stredné školy.
4.	Súťaží sa v slovenskom jazyku.
5.	Recitátor si do súťaže môže vybrať báseň z tvorby Pavla Gašparoviča Hlbinu, katolíckej moderny, resp. ľubovoľného slovenského básnika. Text predkladá porote.
6.	Odporúčaná dĺžka prednesu: max. 5 minút.
7.	Recitátor musí ovládať súťažný text spamäti.
8.	Škola môže prihlásiť do každej kategórie maximálne 3 súťažiacich.

4. Hodnotenie a ceny
1. Organizátor súťaže pre objektívne hodnotenie súťažiacich zostavuje odbornú porotu zloženú z najmenej 3 členov.
2. Hlavným kritériom hodnotenia odbornej poroty bude umelecká kvalita a prínos pre ďalšie pozitívne smerovanie umeleckého prednesu.
3. Organizátori na návrh členov odbornej poroty udelia diplom spravidla za 1., 2. a 3. miesto za najúspešnejšie prednesy.
4. Ako osobitná cena sa udeľuje Cena starostu obce za najlepší prednes básne z tvorby P. G. Hlbinu.

5. Cestovné, stravné
Organizátori pre súťažiacich zabezpečia občerstvenie i dopravu. 

6. Bezpečnosť a ochrana zdravia účastníkov súťaže
Bezpečnosť a ochranu zdravia vo všeobecnosti zabezpečuje organizátor súťaže. Deti do 15 rokov sú povinné prísť na súťaž v sprievode dospelej osoby (rodiča, pedagóga alebo inej dospelej osoby), ktorá chráni ich bezpečnosť a rieši ich
problémy organizačného či sociálneho charakteru. Mládež vo veku 16 - 18 rokov
má právo prísť na súťaž v sprievode dospelej osoby. Všetci súťažiaci
prihlásením do súťaže dávajú súhlas na dokumentáciu, edukáciu a propagačné
nekomerčné účely organizátorov (vrátane zverejnenia výkonov súťažiacich na www.
velkekrstenany.eu, www.rkcpd.sk).